Eysturoyartunnilin góðkendur til almenna ferðslu Landsverk og Arbeiðs- og brunaeftirlitið hava í dag góðkent Eysturoyartunnilin til almenna ferðslu. 90 fólk tóku lut í stórari venjing í Eysturoyartunlinum í gjárkvøldið. Landsverk og Arbeiðs- og brunaeftirlitið hava gjøgnumgingið projektið, tilbúgvingina og trygdarútgerðina í Eysturoyartunlinum, men áðrenn Eysturoyartunnilin kundi endaliga góðkennast til almenna ferðslu, skuldi trygdarútgerðin í tunlinum trýstroynast í einari stórari venjing. Venjingin var í gjárkvøldið. Umleið 90 fólk frá Politinum, Tórshavnar Sløkkiliði, Skálafjarðar Sløkkiliði, Ambulansutænastuni og Landsverki tóku lut í venjingini, sum eftirkannaði ventilatiónsskipanina og samskiftisútgerðina í tunlinum. Allir partar høvdu egnar eygleiðarar við, sum aftaná skrivaðu hvør sína frágreiðing um venjingina. Løgreglan, sum er leiðandi samskipari í tilbúgvingini, tók saman um niðurstøðurnar og hevur góðkent tilbúgvingina í Eysturoyartunlinum. Landsverk hevur gjøgnumgingið niðurstøðurnar frá venjingini og hevur í dag staðfest, at Eysturoyartunnilin lýkur øll myndugleikakrøv og tískil kann lata upp fyri almennari ferðslu. Arbeiðs- og Brunaeftirlitið hevur somuleiðis brunagóðkent Eysturoyartunnilin til almenna ferðslu. Føroya Politi Landsverk Arbeiðs–og brunaeftirlitið Fyri at dáma og deila mást tú samtykkja nýtslu av kennifílum í bólkingini: "Betra um brúkaraupplivingina".